google/wiki40b huggingface dataset:
Flotilliadmiral

Flotilliadmiral on mitme riigi sõjaväeline auaste mereväes.

Saksamaa

Saksamaa Liitvabariigi mereväes võeti flotilliadmirali (saksa keeles Flotillenadmiral) auaste kasutusele 1955. aastal. See on madalam kontradmiralist (Konteradmiral) ja kõrgem mereväekaptenist (Kapitän zur See). Maaväes vastab sellele brigaadikindral. Mereväe meditsiiniteenistuses on flotilliadmiralile vastav aukraad admiralarst (Admiralarzt).
Ulksaar

Ulksaar on Lääne-Viru maakonnas Viru-Nigula vallas Mahu küla alal asuv 0,45 hektari suurune saar. Saare rannajoone pikkus on 427 meetrit.
Saare koordinaadid on 59° 31′ N, 26° 45′ E. Saar asub 3 km Pada jõe suudmest loodes. Saar on liivase pinnamoega.
Saksniidü

Saksniidü oli küla Võrumaal. Küla jääb tänapäeval Mutemetsa küla alale. Küla kaotati 1977, mil see liideti Mutemetsa külaga.
Külast on teateid alates 1970.   
Saksniidü alal oli varem samanimeline karjamõis.
Raguviškiai

Ajalugu

Raguviškiai piirkond on ammuse asustusega ala. Külas asuvad kaks muinaskalmet, ka on sealt leitud rauast odaotsi, pronksist käevõrusid ja sõlgesid. Vanimad neist pärinevad IX sajandist.
Raguviškiaid on esimest korda kirjalikult mainitud aastal 1694. See kuulus algselt Kartena mõisale, seejärel aga Mišučiai mõisale. Selle omanike seas on olnud ka Sapiehad.
Aastal 1940 rajas Punaarmee külla betoonist punkri. Aastal 1944 peatasid saksa väed mõneks ajaks küla juures Punaarmee pealetungi, kuni see 10. oktoobril 60 tankiga Minija jõe silla hõivas. Nõukogude ajal oli Raguviškiai kohaliku sovhoosi keskasulaks.
Kiribati lipp

Kiribati lipp on 1979. aastast kasutusel olev Kiribati riigilipp. Lipu ülaosas on kujutatud punasel taustal kollast kuning-fregattlindu (Fregata minor) kollase tõusva päikese kohal. Päikese 17 kiirt sümboliseerivad 16 Gilberti atolli ja Banabat. Lipu alumisel poolel on kolm valget ja kolm sinist lainelist laidu, mis sümboliseerivad Gilberti, Line'i ja Fööniksisaari.
Kormoranid ehk Nahkpükse ei pesta

Sisu

Kunagine 1970. aastate populaarse rokkansambli "Kormoranid" solist Keiser töötab rokiklubis helimehena. Kuid Keiser ei ole kaotanud lootust "Kormoranid" taas kokku kutsuda ja suurele lavale pääseda. Ta otsib oma endised bändikaaslased üles ja hoolimata takistustest alustab ansambel jälle tegevust. Esialgu bändil kuigi hästi ei lähe, kuid "Kormoranidel" õnnestub lõpuks siiski läbimurre saavutada ja taas tuntuks saada. Ent klahvpillimängija Ben sureb laval ühe kontserdi ajal ja Keiser otsustab bänditegemise lõpetada.

Varia

2011. aastal käis Eesti kinodes filmi vaatamas 39 751 inimest.
Taphozous perforatus

Levik

Neid nahkhiiri võib kohata lendamas Beninis, Botswanas, Burkina Fasos, Kongo Demokraatlikus Vabariigis, Djiboutis, Egiptuses, Etioopias, Gambias, Ghanas, Guinea-Bissaus, Indias, Iraanis, Keenias, Malis, Mauritaanias, Nigeris, Nigeerias, Pakistanis, Saudi Araabias, Senegalis, Somaalias, Sudaanis,Tansaanias, Ugandas ja Zimbabwes.
Melanotsüüt

Melanotsüüdiks (ladina melanocytus) nimetatakse paljudel selgroogsetel loomadel peamiselt epidermise osades paiknevat spetsialiseerunud pigmendirakku.
Melanotsüüdid mõjutavad ka juuste ja naha värvust.
Melanotsüüdid arenevad ja migreeruvad inimese lootel embrüonaalses eluetapis crista neuralis'es melanoblastidest.
Sihtkohta jõudnud melanotsüüdid hakkavad melanosoomi, mille sees sünteesitakse melaniini, komplekteerima.
Melanotsüüdid paiknevad epidermise stratum basale kihis ja on tihedalt seotud keratinotsüütide ja Langerhansi rakkudega.
Umbes iga kümnes basaalkihi rakkudest on melanotsüüt, lisaks on melanotsüüdid ka karvafolliikulites, limaskestadel ja silmades.
Ka südames paiknevad melanotsüütidesarnased rakud, kuid nende ülesanded pole selged, need võivad osaleda südame rütmihäirete vallandamisel.

Madudel

Madudel on melanotsüüte tuvastatud peamiselt nahas. Melanotsüüdid liigitatakse asukoha järgi: pärisnahas paiknevad naha melanotsüüdid, epidermises paiknevad epidermaalsed melanotsüüdid ja nahaalused melanotsüüdid, mis paiknevad sügaval nahas ja moodustavad võrgustiku. Kõik nimetatud rakud sisaldavad melaniini sünteesivaid osiseid. Lisaks sisaldavad melaniiniladestusi ka mõningate inimeste suhtes mürkmadudeks liigitatud madude, näiteks pärisrästiklaste ja lõgismadulaste peas paiknevad mürginäärmeid katvad koed, lihased kui ka mürginäärmed. Sugukonda Colubridae liigitatud madudel melaniiniladestusiDuvernoy näärmetes ei ole tuvastatud.

Dopamiin

Rakukultuuridega seotud uuringud näitavad, et dopamiin indutseerib melanotüütide apoptoosi.
Zuqar

Zuqar ehk Zukur on Jeemenile kuuluv saar Punases meres Hānīshi saartest põhjas. Ta asub nii Jeemeni kui ka Eritrea lähedal, suhteliselt lähedal Bab el Mandebile, mistõttu tal on strateegiline tähtsus. Geograafilised koordinaadid on 14°01' N, 42°44' E.
Saar asetseb Aasia mandrilaval.
Eritrea ja Jeemeni vahel oli Zuqari ning Hānīshi saarte pärast konflikt (Hānīshi saarte kriis, 1995). Aastal 1996 lahendas Alaline Vahekohus vaidluse, mõistes vaidlusalused saared Jeemenile.
Põltsamaa Teataja

Põltsamaa Teataja (kuni 2019 Vali Uudised) on Põltsamaa piirkonna ajaleht. Ajaleht ilmub aastast 1994 ja seda annab välja  OÜ Põltsamaa Turundus. Algselt oli selle nimeks "Vali Uudised", alates 24. aprillist 2019 hakkas leht ilmuma nime "Põltsamaa Teataja" all.
Ajaleht ilmub (2015) kaks korda nädalas, kusjuures kolmapäeval on see mustvalge ja reedel osaliselt värviline.
Mall Orru

Mall Orru (sündinud 28. veebruaril 1943 Karksi vallas Viljandimaal) on Eesti geoloog.

Elulugu

Mall Orru on talupidaja tütar.
Lõpetas 1961 Nuia Keskkooli, 1968 TÜ geoloogiaosakonna, geoloogiamagister (1992, TÜ), väitekiri "Eesti soode maastikuline liigestus ja kaitse". Oli 1968–73 ENSV Geoloogia Valitsuse (aastast 1990 Eesti Geoloogiakeskus) geoloog, vanemgeoloog ja juhtivgeoloog, aastast 1974 turbaosakonna juhataja. Õpetanud 1990–94 TÜ-s turbateadust, aastast 1996 Kehtna Kõrgemas Põllumajanduskoolis turba- ja mullateadust, pidanud loenguid ka välismaa ülikoolides. Mall Orru kaitses Tallinna Tehnikaülikoolis 2010 doktori töö teemal: " Dependence of Estonian Peat DepositProperties on Landscape Types and Feeding Conditions". Alates 2011 on TTÜ Mäeinstituudis rakendusgeoloogia õppetooli dotsent.

Teadustöö

Uurinud Eesti põlevkivi- ja turbavaru ning Eesti turba geokeemilist koostist; välja töötanud Eesti soode uue maastikulise liigestuse, analüüsinud Eesti turbavarude kvaliteeti ja kasutusalasid. Koostanud mitu raamatut ja kogumikku, sh teatmiku "Eesti turbasood" (1995). Rahvusvahelise Turbaühingu (International Peat Society) tegevliige, EGK turbaprogrammi juht koostöös Soome, Rootsi, Inglismaa, Iirimaa, Saksamaa, Kanada, USA, Hiina, Venemaa, Läti, Leedu jt riikide turbauurijatega. Ajakirja Eesti Turvas toimetuskolleegiumi ning Eesti Turbaliidu liige. Üle 40 teadustrükise.
Ranna tänav (Pärnu)

Ranna tänav on tänav Pärnus Vana-Pärnu linnaosas.
Tänav saab alguse Haapsalu maanteelt ning suundub lõunasse. Tänav ristub Kesk, Luha ja Soo tänavaga ning lõppeb Merekalda tänavaga ristudes.
Tänav sai nime 1915.
Justitia bastion

Justitia ("Justitia" ladina keeles tähendab "Õiglus") oli Narva linnakindlustuse täiendamisel 1683–1704 Rootsi riigitegelase ja sõjaväeinseneri Erik Dahlbergi projekti järgi Narva linnuse kirdenurka kavandatud bastionilaadne kindlustus ehk poolbastion.
2007. aasta Soome parlamendivalimised

2007. aasta Soome parlamendivalimised toimusid 18. märtsil 2007. Valiti Soome Vabariigi parlamendi (Eduskunta) 35. koosseis.
Riik oli jagatud 15 valimisringkonnaks. Soome parlamendis on 200 liiget, nendest 1 koht kuulub Ahvenamaa autonoomsele läänile. Valimissüsteemiks on võrdeline valimissüsteem.
Lasnamäe Spordikompleks

Lasnamäe Spordikompleks on spordikompleks Tallinnas Lasnamäe linnaosas. Kompleksi haldab Lasnamäe linnaosa valitsus.
Kompleksi kuulub maadlushoone, spordihoone ja staadion (Lasnamäe Spordikompleksi staadion).
Geórgios Papandréou noorem

Geórgios Papandréou (Γεώργιος Παπανδρέου; sündinud 16. juunil 1952 Saint Paulis) on Kreeka poliitik. Ta oli Kreeka peaminister alates 6. oktoobrist 2009 10. novembrini 2011.
Geórgios Papandréou sündis Ameerika Ühendriikides Minnesotas, kus tema isa Andréas Papandréou oli ülikooli õppejõud. Tema ema on ameeriklanna Margaret Chant. Kreeka peaministrid on olnud nii tema vanaisa Geórgios Papandréou kui ka isa Andréas Papandréou.
Geórgios Papandréou õppis sotsioloogiat Amhersti kolledžis, Stockholmi Ülikoolis, London School of Economicsis ja Harvardi Ülikoolis.
Aastal 1974 asus Geórgios Papandréou elama Kreekasse. Aastal 1981 valiti ta parlamenti. Aastatel 1988–1989 ja 1994–1996 oli ta haridus- ja religiooniminister ning aastatel 1999–2004 välisminister.
Geórgios Papandréou on alates 2004. aastast Ülekreekalise Sotsialistliku Liikumise PASOK esimees. Alates 30. jaanuarist 2006 on ta Sotsialistliku Internatsionaali president.
Pärast PASOK-i võitu 4. oktoobril 2009 toimunud parlamendivalimistel sai Geórgios Papandréoust 6. oktoobril 2009 Kreeka peaminister. 7. oktoobril vannutati ametisse tema valitsus. Kuni 7. septembrini 2010 oli Geórgios Papandréou ühtlasi Kreeka välisminister.
Eivin Bruun

Eivin Bruun (1893 – 9. märts 1919 Tallinn) oli Taani sõjaväelane (leitnant).
Ta õppis metsandust, osales vabatahtlikuna Balkani sõjas. Aastail 1916–1919 teenis ta Taani sõjaväes, tuli 1919. aastal Eestisse, kus liitus Rootsi vabatahtlikega (oli Carl Mothanderi adjutant). 4. märtsil 1919 sai ta lahingus surmavalt haavata.  
Tema isa oli suurkaupmees ja numismaatik Lars Emil Bruun.
Lõuguti

Lõuguti, ka kolgispuu oli linavarte lahtimurdmise tööriist. See oli Euroopas üldtuntud, Eestis kasutati 19. sajandi II pooleni, mil ta asendati linamasinaga.
Lõuguti koosnes kahel jalal kaldu asetsevast kuni 2 m pikkusest kahe sügava pikisoonega puutüvikust ja selle peal olevast hambulisest käepidemega kaanest. Saaremaal ja Põhja-Eestis kasutati ka horisontaalset, 3-4 jalal seisvat lõugutit. Kaas surus üles-alla liigutamisel tüvikule risti pandud linavarte luud linakiudude küljest lahti, seda nimetati lina lõugutamiseks. Peale lõugutamist eraldati kiud linaluudest ropsimõõgaga ropsides.
Jovan Sundečić

Ülempreester Jovan Sundečić (1825 – 1900 Kotor) oli serbia luuletaja, Montenegro vürsti Nikola I Petrovići sekretär.
Ta pärines  Dalmaatsia serbia Sundečićite suguvõsast.
Tema luuletus "Ubavoj nam Crnoj Gori" võeti 1870. aastal kasutusele Montenegro riigihümnina. 
Oli surmani Cetinje vaimuliku seminari professor.

Isiklikku

Tema poeg Petar Sundečić suri varajases eas 20. jaanuaril 1884. Isa andis postuumselt välja tema luuletused.
Nõel-narmassamblik

Nõel-narmassamblik (Bryoria furcellata) on samblik. 
Ta on Eestis arvatud II kaitsekategooriasse (seisuga 2012).
Teda leidub soostuvates metsades.
Vivian (eesnimi)

Vivian on naisenimi (kasutatakse ka mehenimena.
2018. aasta seisuga oli see Eestis esinemissageduselt 503. naisenimi. 1. jaanuari 2018 seisuga oli Eestis eesnimi Vivian 203 naisel.
Enn Uusen

Enn Uusen (25. jaanuar 1941 Pala – 23. august 2012) oli eesti ühiskonna- ja majandusteadlane.
Ta lõpetas aastal 1961 Tartu 1. Õhtukeskkooli ja aastal 1968 Tallinna Polütehnilise Instituudi majandusteaduskonna masinaehituse ökonoomika ja organiseerimise erialal; aastatel 1970–1973 oli ta TPI-s aspirantuuris. Aastal 1973 kaitses ta Majandusteaduste kandidaadi väitekirja (väitekiri kinnitati aastal 1975).
Ta oli aastatel 1968–1969 Tallinna Polütehnilise Instituudi poliitökonoomia kateedri assistent; aastatel 1973–1974 oli ta sama kateedri vanemõpetaja. Aastatel 1974–1989 töötas ta Eesti NSV Ministrite Nõukogude Riikliku Plaanikomitee Majanduse ja Planeerimise TU Instituudis, tõustes sektorijuhatajast teadusdirektoriks. Aastatel 1989–1993 oli ta Riikliku Sotsiaaluuringute Keskuse direktor, aastatel 1993–1995 Eesti sotsiaalministeeriumi tööhõive ja palgapoliitika osakonna juhataja. Aastatel 1995–2000 oli ta Riigikontrolli välissuhete konsultant ja Euroopa Liiduga liitumiskõneluste finantskontrolli tööjuht. Lisaks oli ta aastatel 1995–1999 0,25 kohaga Tallinna Tehnikaülikooli humanitaar- ja sotsiaalteaduste instituudi professor. Aastast 2000 oli ta Kõrgkooli I Studium professor, majandusteaduskonna dekaan ja majandusteooria õppejõud; lisaks oli ta Eesti Haldusjuhtimise Instituudi külalisprofessor.
Tema teadustöö põhisuundadeks olid tööjaotuse kujunemise ja muutumise problemaatika, tööhõive ja palgapoliitika ja regionaalsetele sotsiaal-majanduslikele probleemidele teoreetiliste lahendite väljatöötamine. Koostöös Moskva Majandusmatemaatika Keskinstituudi teaduritega on ta koostanud Eesti elanike diferentseeritud tarbimiseelarve arvutamise metoodika, mis selgitab tulude ja tarbimise diferentseerimise ulatust ning aitab analüüsida selle põhjuseid. Koostöös Moskva Plaaniinstituudi teaduritega on ta olnud minimaalse ning ratsionaalse (teaduse poolt soovitatava) tarbimiseelarve koostamise kaasautoriks. Ta on juhendanud Eestis minimaalse tarbimiseelarve koostamist, osalenud tarbijahinnaindeksi arvutusmetoodika koostamisel ja ostukorvi mahu ning struktuuri määratlemisel, Eesti elanikele sotsiaalsete standardite (tulude ja tarbimise soovitatavad normtasandid) väljatöötamisel. Ta on avaldanud üle 250 teaduspublikatsiooni.
Tanel Kliiman

Tanel Kliiman (sündinud 16. märtsil 1968 Tartus) on Eesti sõudja ja sporditegelane. Kliiman on ka Sõudeliidu asepresident koos Mihkel Klementsoviga.
Kliiman lõpetas 1986. aastal Tartu 5. keskkooli ja 1992. aastal maaehituse erialal Eesti Põllumajandusülikooli metsandus- ja maaparandusteaduskonna. Aastatel 1995–2010 oli ta AS-i K & P Ehitus ehitusdirektor, aastast 2011 OÜ RM2 juhatuse liige.
Štšemeritsõ

Štšemeritsõ (eestipäraselt ka Semeritsa, Štšemeritsa; vene keeles Щемерицы) on küla Setumaal, tänapäevase haldusjaotuse järgi Venemaal Pihkva oblastis Petseri rajoonis.
Eesti esimesel iseseisvusperioodil jäi küla Laura valda.
Līga Purmale

Līga Purmale (sündinud 4. oktoobril 1948) on läti maalikunstnik.

Eluloolist

Sündinud Dundaga külas Kurzemes, Läti NSV-s. Et õppida kunsti, kolis ta küllalt noorena Riiga, esialgu õppis ta Janis Rozentālsi nimelises Riia Kunstikoolis, hiljem Läti Kunstiakadeemias, mille lõpetas 1975. aastal monumentaalmaali erialal. Läti Kunstnike Liitu kuulub alates 1978. aastast. Elab ja töötab Riias.

Looming

Koos oma toonase abikaasa Miervaldis Polisega hakkas 1970. aastatel esimestena Lätis viljelema fotorealismi. Mõlemad on seetõttu olulised suunanäitajad Läti kaasaegses kunstis. Ametlik kunstiõpe soosis tol ajal veel sotsialistliku realismi kaanoni järgimist ja 1974. aastal Riias korraldatud sõltumatu näitus, kus Līga Purmale veel üliõpilasena oma teostega esines, mõjus seetõttu tähelepanuväärsena oma reeglite rikkumisega. Siiski, Lätis oli olukord mõne teise liiduvabariigiga võrreldes liberaalne ning seetõttu hakkasid noored kunstnikud varieerima Ameerika Ühendriikide ja Lääne-Euroopa kaasaegseima kunsti ainetel ka oma teostes.
Līga Purmale esimesed fotorealistlikud maalid olid inspireeritud fotonegatiividest ja slaididest, mille ta projitseeris lõuendile ning maalis kujutise üle – ja kui ta esitles oma tööd 1978. aastal Kunstnike Liidus, tekitas see furoori. Kaheldi, kas ta "fotodega" tohib taotleda maalikunstniku staatust, ent Purmale võeti Kunstnike Liitu vastu, kui ta suutis komisjoni veenda, et ta fotorealistliku maali tegemiseks tegelikult ei vaja projektsioone, ning tulemus on vaid üks valikuline viis reaalsuse kujutamiseks. Kunstniku hilisem looming on pöördunud traditsioonilisema laadi poole. Līga Purmale varasemas motiivistikus leiab palju maastikke, hilisemas teravamate värvide ning närvilisema pintslitehnikaga linnavaateid.
Kunstniku teoseid leidub Tretjakovi Galerii kogus Moskvas, Jane Voorhees Zimmerli Art Museum kogus New Jerseys, Klava Sipolins Foundationi kollektsioonis Kanadas, Läti Kunstnike Liidu kogus, Riias Läti Rahvuslikus Kunstimuuseumis ja mujal. 
2009. aastal müüdi tema maal "Saturday Night Movie" Sotheby oksjonil Londonis.
Saaremaa Ralli 2008

Saaremaa Ralli 2008 toimus 10.–11. oktoobril Saaremaa teedel.
See oli 41. rahvusvaheline Saaremaa Ralli. Ralli võitsid eestlased Ott Tänak ja Raigo Mõlder Subaru Impreza WRX-iga.
Ultima Thule (Eesti ansambel)

Ultima Thule on eesti rokkansambel, mis tegutseb alates 1987. aastast. Bändi liidriks on Riho Sibul, seal on lisaks temale laulnud ka Tõnis Mägi ja Silvi Vrait.
1980. ja 1990. aastatel oli Ultima Thule üks Eesti olulisemaid ja mõjukamaid rokkbände ning on suuresti selle positsiooni säilitanud siiani.
Ultima Thule tuntusele pandi alus laulva revolutsiooni aegadel, kui esitati patriootilisi ja iroonilisi laule, mis eestlase hingelaadiga hästi sobivad.
Ultima Thulel on tihedad seosed ka teise Eesti legendaarse rokkbändi Singer Vingeriga, kus Riho Sibul on ka ise osalenud. 2006. aasta suvel käisid bändid ühisel kontserditurneel, kus tähistati Singer Vingeri 20. juubelit. 4. mail 2007 toimus Rock Cafes Ultima Thule DVD salvestamise kontsert.
2010. aastal ilmus Ultima Thule viimane album "Jälgede jälgedes".
Enno Tammer

Haridus

Enno Tammer on lõpetanud Tallinna 21. Keskkooli 1978 ning Tartu Ülikooli ajakirjanduse osakonna 1983. Tema diplomitöö teema oli "Eesti ajakirjanduse geograafia aastatel 1766–1939".

Süüdimõistmine solvamises

Enno Tammer tunnistati Tallinna Linnakohtu 3. aprilli 1997. a. otsusega kriminaalkoodeksi § 130 järgi süüdi selles, et tema, ajalehe Postimees 3. aprilli 1996. a. numbris avaldatud kirjutises pealkirjaga "Ülo Russak eitab vargust", solvas Vilja Laanarut, nimetades teda "rongaemaks" ja "abielulõhkujaks".
Tallinna Ringkonnakohus ning Riigikohus jätsid Tallinna Linnakohtu otsuse jõusse. 
Seejärel pöördus Tammer 19. veebruaril 1998 Euroopa Inimõiguste Kohtu poole, leides, et tema süüdimõistmisega ajaleheintervjuus tehtud märkuste eest on rikutud Euroopa inimõiguste ja põhivabaduste kaitse konventsiooni artiklit 10. Euroopa Inimõiguste Kohus otsustas 6. veebruari 2001, et konventsiooni artiklit 10 ei ole rikutud.
Øyeri vald

Ajalugu

Kui must surm talvel 1349/50 Norrasse jõudis, oli Øyer üks enam kannatanud valdu. Hinnanguliselt hukkus 2/3 kuni 3/4 elanikkonnast.
15. Relvagrenaderide SS-diviis (läti 1.)

15. Relvagrenaderide SS-diviis (läti 1.) oli peamiselt lätlastest koostatud Relva-SS koosseisu kuuluv jalaväediviis.
Franz Gotthilf Friedrich Asverus

Franz Gotthilf Friedrich Asverus (13. september 1747 Weimar – 15. juuli 1818 Torma) oli Eesti vaimulik.
Asverus lõpetas Weimaris gümnaasiumi. Ta astus 1765 Jena ülikooli usuteaduskonda. 1769–1775 töötas ta koduõpetajana Eestimaal ja Liivimaal. Ordineeriti 8. oktoobril 1775 õpetajaks.
1775–1818 töötas ta (introdutseeriti 8. novembril 1775) Torma ja Lohusuu koguduse õpetajana, olles 1803–1814 Tartu praostkonna praost.
Asverus asutas mitu kooli ja astus tihti välja rahva kaitseks. Ta andis Lutheri katekismuse välja kolmes trükis, esimene trükk aastal 1790. Samuti tegi ta kaastööd Tartu Eesti kalendrile.
Viisa

Viisa (<ladina visum "nähtud, heaks kiidetud") on luba riigipiiri ületamiseks kas riiki sisenemisel (sissesõiduviisa), riigist väljumisel (väljasõiduviisa) või riigist läbisõidul (transiitviisa). Viisa väljastatakse suursaatkonnast või konsulaadist, tavaliselt tehakse selle kohta märge passi vm reisidokumenti. Üldjuhul on viisad tänapäeval tähtajalised
Riikidevaheliste viisavabaduse kokkulepete kohaselt ei vaja mõnede riikide kodanikud teise riiki reisimiseks viisat, viisavabaduse tingimused varieeruvad aga suuresti sõltuvalt lepingus sätestatust. Nii näiteks on Euroopa Liidu liikmesriikide kodanikel lubatud viisavaba liikumise raames ka töötada, samas enamasti viisavabadus teise riigi kodanikule töötamisõigust ei anna ning on mõeldud vaid riigi külastamiseks isiklikul otstarbel, näiteks turismiks. Euroopa Liidu liikmesriikide vahelise vaba liikumise põhimõtte kohaselt on liikmesriikidel õigus väljastada kolmandate riikide kodanikele nn Schengeni viisasid, mis lubavad neil liikuda teatud tingimustel mitte üksnes viisa väljastanud riigi, vaid kogu Euroopa Liidu territooriumil.
Connecticuti Eesti Kool

Connecticuti Eesti Kool (inglise keeles Connecticut Estonian School) on USA-s Connecticuti osariigis Orange'is tegutsev eesti kool.
Aastatel 1992–2013 oli kooli juhataja Kristi Rakfeldt, 2013. aastast juhatab kooli Merike Siismets.
Nelsoni maakond (Kentucky)

Ajalugu

Maakond moodustati 1784. aastal.
Jean-Bédel Bokassa (Kesk-Aafrika kroonprints)

Jean-Bédel Bokassa (sündinud 2. novembril 1973) oli Kesk-Aafrika kroonprints 4. detsembrist 1976 kuni 21. septembrini 1979 ja on Bokassa keiserliku perekonna pea alates 3. novembrist 1996.
Tema vanemad olid keiser Jean-Bédel Bokassa ja keisrinna Catherine Denguiadé.
4. detsembril 1977 osales ta oma isa kroonimise tseremoonial.
Lootusetu ravi

Lootusetu ravi on patsiendi elus hoidmine, mille ainus eesmärk on füsioloogilise surma ärahoidmine ja edasilükkamine.
Korjaki mägismaa

Korjaki mägismaa (vene keeles Корякское нагорье) on mägismaa Venemaa kirdeosas Kirde-Siberis Tšuktšimaa ja Kamtšatka oblasti territooriumil. Paikneb Beringi mere rannikualal Anadõri lahe ja Kamtšatka poolsaare vahel.
Mägismaal vahelduvad mäeahelikud, seljakud ja madalahelikud. Korjaki mägismaa pikkus on 880 km, laius kuni 270 km. Kõrgus kõigub alates 600 kuni 1800 m, kõrgeim punkt Ledjanaja mägi (2562 m) asub mägismaa keskosas.
Nõlvadel on mägitundra, kõrgemal (põhjanõlvadel kõrgusel üle 1400 m ja lõunanõlvadel üle 1980 m) on igilume ja –jää vöönd. Mägismaalt saavad alguse Maini, Velikaja, Hatõrka, Vajegi, Võvenka, Pahhatša ja Apuka jõgi.
Peamised mäeahelikud on Vetveiski ahelik (kõrgus kuni 1443 m), Pahhatšinski ahelik (kuni 1715 m), Oljutorski ahelik (kuni 1558 m), Koiverlanski ahelik (kuni 1062 m) ja Južno-Mainski ahelik (1265 m).
Korjaki mägismaal on kulla, hõbeda, tina, vase ja molübdeeni leiukohad.
Katariina Maria Kits

Katariina Maria Kits (sündinud 2. mail 1995 Tallinnas) on eesti viiuldaja, Eesti Televisiooni klassikalise muusika konkursisaate "Klassikatähed" 2014. aasta hooaja võitja.
Tema vend Marcel Johannes võitis konkursi esimese, 2013. aasta hooaja.
Venemaa Välisministeeriumi Moskva Riiklik Rahvusvaheliste Suhete Instituut

Ajalugu

MGIMO asutamisajaks loetakse 14. oktoobrit 1944, kui Moskva Riikliku Ülikooli Rahvusvaheliste Suhete Kooli baasil moodustati iseseisev instituut. Algul õppis instituudis 200 üliõpilast ning selles olid rahvusvaheline, majandus- ja õigusteaduskond.
1946. aastal muutus instituut rahvusvaheliseks. 1954. aastal liideti instituudiga Moskva Idauuringute Instituut ning moodustati ida osakond. 1969. aastal rajati rahvusvahelise õiguse teaduskond ja rahvusvahelise ajakirjanduse teaduskond. 1991. aastal loodi rahvusvahelise ettevõtluse ja asjaajamise teaduskond.
1994. aastal sai instituut ülikoolistaatuse. 1998. aastal rajati politoloogia teaduskond. 2000. aastal moodustati eraldi rahvusvahelise energiapoliitika ja diplomaatia instituut.
MGIMO-s õpib ligikaudu 6000 üliõpilast ning selle on läbi aegade lõpetanud ligikaudu 30 000 inimest. MGIMO all tegutseb 7 teaduskonda ja 6 instituuti ning koolis on võimalik õppida 53 võõrkeelt.
Batüskaaf

Batüskaaf ehk süvasukelaparaat on iselaskuv autonoomne sukelaparaat, mis on mõeldud süvamerre laskumiseks ja selle uurimiseks. Tüüpiline batüskaaf koosneb mingi vedelikuga täidetud metallkorpusest (kandekehast) ja sellele kinnituvast meeskonnakabiinist. Batüskaafiga sarnaneb batüsfäär, millel aga puudub eristatav kandekeha.
Esimese batüskaafi ("FNSRS-2") konstrueeris Šveitsi füüsik August Piccard.
Väike vesikatk

Väike vesikatk (Elodea nuttallii) on vesikatku perekonda kuuluva taimeliik.
 
Eestis leitud mõnedes Kesk-Eesti veekogudes võõrliigina. Põhja-Ameerikast pärit liik jõudis Euroopasse 20. sajandi alguses, esmalt Inglismaale.
Kadri Lepp

Isiklikku

Kadri elukaaslane on Ugala teatri näitleja Martin Mill. Neil on ühine poeg Joosep.
Taurupe mõis

Taurupe mõis (saksa keeles Taurup, varem Astrau ja Asterow, läti keeles Taurupes muiža) oli rüütlimõis Liivimaal Riia kreisis Madliena kihelkonnas. Nüüdisaegse haldusjaotuse järgi asub mõisasüda Lätis Ogre piirkonnas Taurupe vallas.
Leoni maakond

Ajalugu

Leoni maakond moodustati 29. detsembril 1824. aastal Escambia ja Gadseni maakonna osadest. Maakond sai nime Euroopa maadeavastaja, kes jõudis esimesena Florida pinnale, Juan Ponce de Leóni järgi .
Hugh Hefner

Hugh Marston Hefner (9. aprill 1926 Chicago – 27. september 2017 Los Angeles) oli USA ajakirjaväljaandja, ärimees ja playboy. 
Eeskätt oli ta tuntud 1953. aastast ilmuva ajakirja Playboy peatoimetaja ja väljaandjana.